Matthew Benson: ‘Ek is dankbaar die waarheid is uit’Matthew Benson nadat hy onskuldig bevind is. Foto: Phillip Bruwer Ná bykans nege maande in aanhouding is Matthew Benson (25) weer ŉ vry man. Benson, die seun van ŉ boer van die Mooinooi-omgewing in Noordwes, is op 16 September verlede jaar in hegtenis geneem ná hy daarvan beskuldig is dat hy in Augustus op drie mans op sy ouers se plaas geskiet het. Hy is op 29 September borgtog in die Brits-landdroshof geweier. Benson se regspan het daarna die hooggeregshof in Pretoria genader om teen die beslissing te appelleer, maar dit was onsuksesvol. Sy verhoor het op 28 Mei in die Pretoria-hooggeregshof begin. Benson het tereggestaan op ŉ aanklag van moord, twee aanklagte van poging tot moord, dwarsboming van die gereg en die besit van ŉ ongelisensieerde vuurwapen en ammunisie. Hy het onskuldig gepleit op al die aanklagte teen hom. Die staat het aangevoer Benson het op 2 Augustus skote op Tebogo Ndlovu (24) en twee vriende, Benny Lerumo en Thabiso Shole, afgevuur. Die drie was aanvanklik omstreeks 08:00 op ŉ naburige plaas van die Bensons, waar hulle lemoene gesteel het. Daar het hulle glo besluit om skrootmetaal te gaan steel en is toe na die Bensons se plaas. Die staat het aangevoer Benson het op die drie betreders geskiet en Ndlovu in sy regter bobeen getref. Lerumo en Shole het met hul gewonde vriend probeer vlug, maar hom agtergelaat aangesien hy te swaar was. Hulle het hom onder ŉ boom gelos en na ŉ berg gehardloop. Hy is sedertdien nog nie weer gesien nie. Daar is ook nog nie ŉ liggaam gevind nie. Lerumo en Shole het dieselfde dag vir Ndlovu se ma, Martha Ndlovu van Majakaneng, van die skietery vertel, maar het vir haar “gejok” deur te sê hulle het lemoene gaan pluk. Martha het die volgende dag ŉ saak by die polisie aanhangig gemaak. Lerumo, Shole en Martha Ndlovu is tydens die verhoor as getuies vir die staat geroep om te getuig. Regter JJ Hattingh het Maandag uitspraak gelewer en Benson onskuldig bevind op al die aanklagte teen hom. Hattingh het in sy uitspraak van 33 bladsye lank na die bewyse voor die hof verwys en gesê slegs een van die twee vriende, Lerumo, het Benson as die skieter uitgewys. “Hy het die polisie aanvanklik na die naburige plaas geneem waar die drie eerste was en het aanvanklik voorgehou daar is op hulle met ŉ lang geweer geskiet. Op dié plaas het ŉ huiswerker aan die polisie gesê niemand daar besit ŉ geweer nie en die enigste mense met ŉ geweer is die Bensons. Dit het die ondersoekspan na die Bensons se plaas gelei waar Lerumo vir Benson as die skieter uitgewys het. Dit het waarskynlik ŉ ketting van gebeure in werking gestel waarin die beskuldigde valslik deur Lerumo as die skieter beskuldig is. Shole kon nie vir die polisie sê wie op hulle geskiet het nie,” het Hattingh bevind. Hattingh het Lerumo as ŉ oneerlike getuie uitgemaak en punte uitgelig waar hy onder meer onder eed gejok het en ook sy weergawe van die gebeure drie keer verander het om by die staat se weergawe aan te pas. “Hy is ŉ swak getuie sonder enige geloofwaardigheid. Hy het gejok deur te sê hulle is aanvanklik die dag na die plase om lemoene te steel, terwyl dit onder kruisverhoor aan die lig gekom het hulle is na die plase om skrootmetaal te gaan steel. Hy het ook aanvanklik gesê iemand het met ŉ lang geweer op hulle geskiet, maar het terselfdertyd aangedui die skieter het my sy hande gebal en uitgestrek na hulle gestaan, wat aanduiding is van ŉ skietmetode met ŉ pistool of rewolwer.” Hattingh het Lerumo se getuienis heeltemal verwerp en bevind die staat kon nie bo enige redelike twyfel bewys dat Benson skuldig is nie. “Uiteindelik moet die regte persoon in die beskuldigdebank wees vir ŉ misdryf en dit kan nie in dié geval bewys word nie,” het hy gesê. ŉ Duidelik tevrede Benson het ŉ vry man uit die hof gestap en is deur vele ondersteuners omhels. Benson het ná die tyd aan die media gesê hy is bly dat hy ŉ vry man is en dat die waarheid uitgekom het. “Die hele proses was ŉ baie emosionele rit, maar God het my deur dit gedra en ŉ sterker persoon aan die anderkant uitgebring,” het hy gesê.